1918. évi néphatározat
Magyarország Nemzeti Tanácsa a nép akaratából
a következő
NÉPHATÁROZATOT
hozta:

I. CIKK

      Magyarország minden más országtól független és önálló népköztársaság.

II. CIKK

      A népköztársasági alkotmányt új választójog alapján sürgősen egybehívandó alkotmányozó nemzetgyűlés állapítja meg.
      A magyar országgyűlés képviselőháza és főrendiháza feloszlik és megszűnik.

III. CIKK

      Addig, míg az alkotmányozó nemzetgyűlés másként nem határoz, az állami főhatalmat a Károlyi Mihály elnöklete alatt álló népkormány gyakorolja a Magyar Nemzeti Tanács intézőbizottságának támogatásával.

IV. CIKK

      A népkormány alkosson sürgősen néptörvényeket:
      1. az általános, titkos, egyenlő, közvetlen és a nőkre is kiterjedő nemzetgyűlési, törvényhatósági és községi választójogról.
      2. a sajtószabadságról.
      3. a nép esküdtbíráskodásáról.
      4. az egyesülés és gyülekezés szabadságáról.
      5. a földmíves népnek földhöz juttatásáról.
      Ezeket a törvényeket léptesse a népkormány sürgősen életbe és hajtsa végre.

V. CIKK

      Az ezzel ellenkező törvényes rendelkezések hatálya megszűnik, minden egyéb törvényes rendelkezés hatályban marad.
      Budapesten, 1918. évi november hó tizenhatodik napján.

Lábjegyzetek

Jogszabályok